DV-málið: Er Guð af baki dottinn? (JGH)

JÓNAS KRISTJÁNSSON, ritstjóri DV, var ekki af baki dottinn í Kastljósi um fréttaflutning DV af kennaranum vestur á Ísafirði sem framdi sjálfsmorð vegna fréttar DV um hann. Mér heyrist sem Jónas hafi ögrað mörgum með málflutningi sínum og að mörgum hafi fundist hann tala eins og Guð almáttugur sem aldrei gerði mistök, vissi sannleikann í öllum málum – og engu skipti hvort dómstólar hefðu dæmt í þeim eða ekki. Það eina sem skipti máli væri að DV segði sannleikann, ekkert nema sannleikann og segði hann á sinn hátt.

JÓNASI VARÐ TÍÐRÆTT um að DV færi ekki eftir siðareglum blaðamannafélagsins heldur sínum eigin (sem hann samdi auðvitað). Þegar hann var ítrekað spurður að því hvort DV væri ekki að setjast í dómarasæti, hvers vegna blaðið hefði ekki beðið eftir að rannsókn málsins vestur á Ísafirði lyki, gefin hefði verið út ákæra og dómstólar dæmt í málinu, endurtók hann: Við segjum sannleikann.

ENNFREMUR MÁTTI SKILJA á Jónasi að dómstólar væru svo slappir og dæmdu svo veikt í öllum kynferðisafbrotamálum að mikil þörf væri á sláandi umfjöllun DV sem héldu lögreglunni og dómstólum við efnið í svona málum. Þetta heitir víst að vera sleipur í svörum.

JÓNAS HEFUR OFT skrifað í leiðurum sínum að kjósendur væru fífl og að þeir fengju þá stjórnmálamenn yfir sig sem þeir bæðu um. Þegar hann þarf svo á almenningi og kjósendum að halda til að rökstyðja mál sitt segir hann gjarnan „fólk er ekki fífl og lætur ekki bjóða sér…“. Í Kastljósi í gær virtist hann óvenju mjúkur í upphafi og sagðist taka mark á mótmælum 13 þúsund manns (þeir voru orðnir 20 þúsund undir miðnætti) við fréttaflutningi DV. Síðan kom „fólk er fífl“-fullyrðingin því á honum var að skilja að hinir 13 þúsund mótmælendur væru að slá skjaldborg utan um barnaníðing og að þeir væu að skilja fórnarlömbin eftir úti í kuldanum. (En mótmælendur skoruðu á DV að sýna meiri ábyrgð og virðingu í umfjöllun um menn og viðkvæm málefni.)

ÉG GET TEKIÐ HEILSHUGAR undir það sem Karl Th. Birgisson blaðamaður sagði í þættinum Íslandi í dag að aldrei væri eins mikil þörf á að fara varlega og þegar skrifað væri um viðkvæm mál. Karl sagði einnig að hann hefði það á tilfinningunni að DV gerði í því – passaði sig sérstaklega á því – að vera ögrandi og bera alls enga virðingu fyrir þeim sem það væri að skrifa um. Hann er ekki einn um þá skoðun. Sumir hafa nefnt þetta sem svo að DV fjalli um fólk eins og dýr og dauða hluti.

ÞETTA DV-MÁL MUN NÆSTU daga snúast um ábyrgð eigenda blaðsins, Jóns Ásgeirs Jóhannessonar og Jóhannesar Jónssonar, og vilja þeirra til að gefa blaðið út áfram. Þeir verða áreiðanlega mjög snöggir að finna fyrir eigenda-tengslunum og leggja blaðið niður ef „hinn heimski almenningur“, sem slær skjaldborg utan um barnaníðinga, mótmælir fréttaflutningi DV með því að láta gremju sína og buddu bitna á öðrum fyrirtækjum Baugs, t.d. Bónusi. Það kæmi þá enn og aftur í ljós, sem um var rætt vegna fjölmiðlafrumvarpsins, að það er bölvanlegt fyrir eigendur fjölmiðla að vera áberandi viðskiptmógúlar og leika aðalhlutverkið á leiksviði viðskiptalífsins.

FRÉTT AF ÞESSUM TOGA var raunar sögð óbeint á NFS í gær og vakti mikla athygli mína. Þar var sagt frá andspyrnu Björgólfs Guðmundssonar við DV að undanförnu og kröfu hans um að DV yrði lagt niður og að Gunnari Smára Egilssyni, þá forstjóra 365, yrði sagt upp störfum. Björgólfur sat víst fund með Jóni Ásgeiri með úrklippur í hendi sem sýndi hvernig DV hefði ráðist inn í einkalíf hans og hans fjölskyldu – og varð báðum heitt í hamsi á fundinum, samkvæmt NFS. Óneitanlega svolítið sérstök frétt NFS um eiganda sinn, Jón Ásgeir.

SAMKVÆMT FRÉTT NFS mun Jón Ásgeir hafa þvertekið fyrir það að Gunnar Smári hyrfi úr stóli forstjóra 365. En dokum aðeins við, það leið samt ekki langur tími að Ari Edwald var skyndilega ráðinn forstjóri 365, þ.e. daginn fyrir gamlársdag. Mikil tilviljun, ekki satt? Hvað gerðist eiginlega á bak við tjöldin? Einhvern veginn sér maður ráðningu Ara í öðru ljósi eftir þessa frétt. Gunnari Smára virðist hafa verið „sparkað upp á við“ í forstjórastól Dagsbrúnar – og um leið klippt á tengsl hans og áhrif við rekstur 365. Sú spurning vaknar auðvitað í hversu traustu skjóli þeir Jónas Kristjánsson og Mikael Torfason, ritstjórar DV, sitja núna. Hver er framtíð DV eftir þessa krísu blaðsins?

ÁBYRGÐ EIGENDA DV er að sjálfsögðu mikil á útgáfunni en hún er ekkert síðri hjá lesendum og áskrifendum. Það er afar ótrúverðugt þegar dyggir lesendur DV hneykslast og ná ekki andanum vegna fyrirlitningar á fréttaflutningi blaðsins – en geta samt ekki beðið mínútu eftir að blaðið komi út til að lesa og smjatta á fréttum þess. Það dæmi gengur ekki upp.

ÞÓRDÍS SIGURÐARDÓTTIR, stjórnarformaður Dagsbrúnar, hefur sent frá sér tilkynningu um að stjórnarfundur verði í Dagsbrún á morgun (föstudag) og að tekin verði fyrir sú umfjöllun um DV sem verið hefur undanfarna daga. Ég ætla ekki að líkja þessum fundi Dagsbrúnar við skálmöldina í Njálssögu (Skarphéðinn Njálsson fer víða) en ég held að þetta verði átakafundur og það reyni á Þórdísi sem aldrei fyrr. Eða eins og sagði í NFS-fréttinni: Það er allt brjálað á æðstu stöðum.

ER GUÐ AF BAKI DOTTINN? Eitthvað segir mér að á Dagsbrúnarfundinum á morgun verði rætt um það hvaða vopnum hinn heimski almenningur, sem slær skjaldborg utan um barnaníðinga, geti beitt – og hvort útgáfa DV sé þess virði að standa í henni. Ég held að það sé auðvelt að spá – og í þetta skiptið um framtíðina.

Jón G. Hauksson